二十三日乙巳。晴。一行及冬至使一行。詣會同館。參上馬宴。館在長安迤北。日晩。左侍郞王希烈來。上使以下。皆祗迎于階下。侍郞乘轎歷去。至廳前下轎。入火房。改服而出。行望闕禮。一拜三叩頭後。侍郞就位立。上使趍拜兩度。侍郞答揖。上副使及冬至使。坐東邊。二書狀官。坐西邊。余等皆列坐于東邊。樂則陳而不作。侍郞亦不着紅袍。以喪未及小祥也。行七酌。每酌。奏樂器。進優人。樂器之華美。優人之奇狀。駭目矣。